SKRIFTLIG FORESPØRGSEL E-0857/02

af Camilo Nogueira Román (Verts/ALE) til Rådet

(3. april 2002)

Om: Anvendelse af strukturfondene til fortrinsvis erhvervsuddannelse og F & U Galicia

Som følge af den positive udvikling i Irland er der opstået den tanke i EU, at strukturfondene fortrinsvis bør anvendes til uddannelse af arbejdstagerne og til F & U i stedet for at blive anvendt på infrastrukturområdet. Dette imødekommer ganske givet et presserende behov, men samtidig står det dog også klart, at man i mange randområder har måttet anlægge forbindelsesveje til den centrale del af EU og modernisere andre infrastrukturer som en betingelse for udvikling. Denne intention må derfor kædes sammen med en specifik og effektiv regionaludviklingspolitik, som imidlertid er uforenelig med et blindt fremme af arbejdskraftens mobilitet mellem forskellige områder, idet man hermed helt sikkert risikerer, at de mindst udviklede regioner som f.eks. Galicia paradoksalt nok bidrager til at uddanne generationer af teknikere, som på grund af arbejdsløshed må emigrere til den centrale del af Europa eller til de mest udviklede områder i Spanien.

Hvilke strategiske foranstaltninger vil Rådet træffe for at gøre den påtænkte erhvervsuddannelse og F & U forenelig med regionaludvikling, således at der i de berørte lande findes virksomheder, som kan absorbere de nye tekniske kapaciteter, uden at denne nye form for emigration, eufemistisk kaldet arbejdskraftens mobilitet, bliver den sidste udvej for arbejdstagerne?

Svar

(27. juni 2002)

1. Rådet vil gerne minde det ærede medlem om, at programmerne under mål nr. 1 i programmeringsperioden 2000-2006 fortrinsvis er centreret om tre kategorier foranstaltninger, der kan give anledning til en endogen og varig vækst, nemlig:

- infrastrukturer (28 % af bevillingerne), heraf ca. halvdelen til transportinfrastrukturer

- menneskelige ressourcer (20 % af bevillingerne) med særlig vægt på beskæftigelsesfremmende politikker og uddannelses- og erhvervsuddannelsessystemer

- støtte til produktionssektoren (42 % af bevillingerne).

2. Hvad mere specifikt angår programmet under mål nr. 1 for Galicien udgør strukturfondenes bidrag i den pågældende periode 3 430 mio. EUR. Programmet omfatter 11 prioriterede felter og en række tekniske støtteforanstaltninger.

Under prioritet 2 i programmet for Galicien, der udelukkende drejer sig om vidensamfundet (innovation, FoU, informationssamfundet), ydes der støtte til udvikling af videnskabelig forskning og overførsel af teknologier til produktionssektoren samt til investeringer i menneskelig kapital. Der oprettes eller moderniseres offentlige forskningscentre og andre teknologicentre; projekter inden for forskning, innovation og teknologisk udvikling modtager støtte, og der kan finansieres videnskabeligt og teknologisk udstyr. Der vil også blive ydet støtte til udbredelse af informationssamfundet, navnlig som redskab til tværnationalt samarbejde med det nordlige Portugal. De samlede omkostninger til prioritet 2 i programmet for Galicien udgør 171 573 EUR. På Kommissionens internetsted europa kan der indhentes mere detaljerede oplysninger om dette program.

3. Med hensyn til Fællesskabets forskningspolitik er det meningen, at der ifølge sjette rammeprogram for forskning (2002-2006) skal gøres en øget forskningsindsats i mål 1-regionerne. Som det ærede medlem ved, forhandler Rådet i øjeblikket med Parlamentet om indholdet af sjette rammeprogram, der forventes vedtaget inden sommeren efter proceduren med fælles beslutningstagning.